ΓΡΑΠΤΗ ΕΡΩΤΗΣΗ P-0091/96 υποβολή: Αλέξανδρος Αλαβάνος (GUE/NGL) προς το (24 Ιανουαρίου 1996)

Θέμα: Δολοφονία του δημοσιογράφου Μέτιν Γκοκτέπε από την τουρκική αστυνομία

Στις 8.1.1996 δολοφονήθηκε άγρια από την τουρκική αστυνομία ο 27χρονος δημοσιογράφος της εφημερίδας EURENSEL Μέτιν Γκοκτέπε. Παρά το γεγονός ότι η έκθεση νεκροψίας, που υπογράφεται από 4 γιατρούς, ανέφερε ότι η αιτία του θανάτου είναι ξυλοδαρμός μέχρι θανάτου ιδιαίτερα στο κεφάλι και παρά τις μαρτυρίες συλληφθέντων την ίδια ώρα ότι ο Μέτιν Γκοκτέπε δολοφονήθηκε μπρος στα μάτια τους, ο εισαγγελέας και οι αρχές της περιοχής δέχτηκαν ότι συνελήφθη από την αστυνομία, υποστήριξαν όμως ότι προς το απόγευμα αφέθηκε ελεύθερος, προσπαθώντας έτσι να συγκαλύψουν το έγκλημα της τουρκικής αστυνομίας.

Δεδομένου ότι τέτοιου είδους γεγονότα επαναλαμβάνονται και μετά την επικύρωση της Τελωνειακής Ένωσης, ερωτάται το Συμβούλιο πώς πρόκειται να παρέμβει προς τις τουρκικές αρχές για να σταματήσει ο ανελέητος διωγμός, οι κρατήσεις και οι δολοφονίες όσων δημοσιογράφων αντιτίθενται στο καθεστώς και να ζητήσει την δίκαιη τιμωρία των ενόχων;

Απάντηση (13 Ιουνίου 1996)

Το Συμβούλιο, εκφράζοντας την ικανοποίησή του για την συγκατάθεση του Ευρωπαϊκού Κοινοβουλίου στις 13 Δεκεμβρίου 1995 προκειμένου να εφαρμοσθεί η τελική φάση της Τελωνειακής Ένωσης, παρότρυνε την Τουρκία να σημειώσει περαιτέρω πρόοδο στην πορεία προς τη δημοκρατία. Το Ευρωπαϊκό Συμβούλιο της Μαδρίτης επιβεβαίωσε τη θέση αυτή υπενθυμίζοντας τη σημασία που αποδίδει στο σεβασμό των ανθρώπινων δικαιωμάτων, του κράτους δικαίου και των θεμελιωδών ελευθεριών και υποστήριξε σθεναρά όλους όσους εργάζονται στην Τουρκία για την υλοποίηση των μεταρρυθμίσεων. Με το πνεύμα αυτό, εξέφρασε την ικανοποίησή του για τα μέτρα που είχαν ήδη θεσπίσει οι τουρκικές αρχές και τις ενθάρρυνε να συνεχίσουν προς αυτή την κατεύθυνση.

Το Συμβούλιο σημείωσε ότι, έχοντας δώσει τη συγκατάθεσή του, το Ευρωπαϊκό Κοινοβούλιο εξέδωσε ψήφισμα για την κατάσταση των ανθρώπινων δικαιωμάτων στην Τουρκία, το οποίο, μεταξύ άλλων ζητά από την Επιτροπή και το Συμβούλιο να παρακολουθούν συνεχώς τα ανθρώπινα δικαιώματα και την εξέλιξη της δημοκρατίας στην Τουρκία και ζήτησε από την Επιτροπή να υποβάλλει, τουλάχιστον μία φορά το χρόνο, έκθεση στο Ευρωπαϊκό Κοινοβούλιο σχετικά με την κατάσταση.

Το Συμβούλιο εκφράζει τη λύπη του για το θάνατο του Τούρκου δημοσιογράφου Μετίν Γκιόκτεπε και τονίζει ότι η ελευθερία έκφρασης αποτελεί καθολικό θεμελιώδες δικαίωμα. Δύο ανεξάρτητες επιτροπές έρευνας συγκροτήθηκαν στην Τουρκία, η μία από τις δικαστικές αρχές και η άλλη από το Υπουργείο Εσωτερικών, για τη διαλεύκανση των περιστάσεων του βιαίου θανάτου του δημοσιογράφου Μετίν Γκιόκτεπε. Πολλοί αστυνομικοί συνελήφθησαν σχετικά με το θάνατο αυτό. Στις 8 Φεβρουαρίου 1996, το Επαρχιακό Συμβούλιο της Κωνσταντινούπολης, διοικητικό όργανο το οποίο είναι αρμόδιο να χορηγεί άδεια για την ποινική δίωξη υπαλλήλων, κίνησε τη διαδικασία για την ποινική δίωξη αστυνομικών υπόπτων για τη δολοφονία του Μετίν Γκιόκτεπε.

Το Συμβούλιο αποδίδει ύψιστη σημασία στο σεβασμό των ανθρώπινων δικαιωμάτων και της δημοκρατίας στην Τουρκία και δεν διστάζει να καταδικάζει τις παραβιάσεις τους κατά τις επαφές του με τις τουρκικές αρχές. Το Συμβούλιο επίσης κατέστησε σαφές και θα εξακολουθήσει να το πράττει, ότι ο σεβασμός του κράτους δικαίου και των θεμελιωδών ελευθεριών αποτελεί προϋπόθεση της προσέγγισης της Τουρκίας προς την ΕΕ. Το Συμβούλιο εξακολουθεί να παρακολουθεί προσεκτικά την κατάσταση των ανθρωπίνων δικαιωμάτων και την εξέλιξη της δημοκρατίας στην Τουρκία.